Lettország 2000-ben vett részt először a dalversenyen, és rögtön a harmadik helyig jutottak. A következő évben nem sikerült megismételniük a sikert, és az 1993 és 2003 között érvényben lévő kieséses rendszer értelmében nem is vehettek volna részt a 2002-es versenyen, de Portugália visszalépése után nekik ajánlották fel az üres helyet. Ők éltek vele, és végül Marie N-nek köszönhetően meg is nyerték a versenyt, így a 2003-as versenynek Riga adhatott otthont. Viszont hazai pályán mindössze a huszonnegyedik helyen végeztek a huszonhat fős mezőnyben, ez a verseny történetében az egyik legrosszabb helyezés volt akkoriban a házigazda számára. 2004-ben nem sikerült továbbjutniuk az elődöntőből, és a következő évben is mindössze pár ponton múlt, hogy nem estek ki, a döntőben viszont az ötödik helyet sikerült megszerezniük. A jó eredménynek köszönhetően a következő évben automatikusan döntősek voltak, ott azonban nem sikerült megismételniük a sikert, 16. helyen végeztek, csak úgy, mint egy évvel később. 2008-ban is sikerrel vették az elődöntőt, a döntőben viszont 12.-ek lettek.